钦定古今图书集成/明伦汇编/闺媛典/第028卷 > 周太傅郑国公夫人郑氏墓志铭 前人
## 钦定古今图书集成/明伦汇编/闺媛典/第028卷 > 周太傅郑国公夫人郑氏墓志铭 前人

夫人讳某，荥阳开封县远里人也。七子赋诗，足光宾
客；三卿从政，实静诸侯。骖乘则晋后停舆，来朝则汉
君识履，华胄蝉联，无虚史籍。祖那，秦州别驾。父茂伯，
抚军将军、凉州刺史、伯阳县侯。夫人令淑早闻，芝兰
独茂，既容既德，言告言归。悌实温凊，恭惟箴盥。太傅
弼谐周室，股肱攸寄。夫人辅佐君子，勤劳是司，琴瑟
“既友，条枚无伐，故得用之邦国，成之孝敬。”某年月日，
封郑国夫人。褕狄既加，纮𫄧是务，夫有安世之贵，躬
服浣濯；子有文伯之尊，无忘机杼。表里惟安，闺闱且
正，医门有疾，药对无征。天和三年三月二十日薨，葬
于长安之石安原。世子某，兄弟并勗慈训，咸遵母仪，
霜露深悲，寒泉增恸。铭曰：

居德圃田，当官教府。置骑宾来，开黉学聚。福履家室，
贤才踵武。棠棣之华，《螽斯》之羽。人伦七德，风化二南。
采采芣苢，萋萋葛覃。节行声玉，副笄珈篸。柳园秉杼，
桑津浴蚕。春秋超忽，零落无时。家亡淑女，国丧贤姬。
香坟永送，舞鹤长辞。山深月暗，风急松悲。千年开闭，
将验灵龟。